এইচ এম আলাউদ্দিন:: আগামী ১১ থেকে ১৮ এপ্রিল পর্যন্ত কেসিসির ২৫ নম্বর ওয়ার্ডে বিতরণ করা হবে স্মার্ট কার্ড। বর্তমানে চলছে মনোনয়নপত্র সংগ্রহের তৎপরতা। দাখিলের শেষ দিন ১২ এপ্রিল। জামায়াতের পক্ষ থেকে কেসিসির ৩১টির মধ্যে পাঁচটি ও ইসলামী আন্দোলন ২৩টি ওয়ার্ডে ইতোমধ্যে প্রার্থী চূড়ান্ত করলেও জাতীয় পার্টিও প্রতিটি ওয়ার্ডে প্রার্থী দেয়ার কথা ভাবছে। ইতোমধ্যে তারা ২২টি ওয়ার্ডে প্রার্থীতা চূড়ান্ত করেছে বলে শোনা গেছে। তবে বড় দু’টি দল আওয়ামীলীগ ও বিএনপিতে চলছে প্রার্থী বাছাই পর্ব। দলীয় মনোনয়ন লাভের আশায় এ দু’টি দলের একাধিক নেতা ইতোমধ্যেই দলের কাছে প্রার্থী হওয়ার আগ্রহ দেখিয়েছেন। ঠিক এমন এক পরিস্থিতির মধ্যেই ২৫ নম্বর ওয়ার্ডে চলছে সম্ভাব্য প্রার্থীদের তৎপরতা। বর্তমান কাউন্সিলরসহ দু’জন প্রার্থী গতকাল নির্বাচন অফিস থেকে মনোনয়নপত্র সংগ্রহ করেছেন। এ ওয়ার্ডে আওয়ামীলীগের আপাতত: একক প্রার্থীর কথা শোনা গেলেও দলের আরও তিনজন দলীয় মনোনয়নের জন্য মহানগর কমিটির কাছে নিজেদের জীবন-বৃত্তান্ত দিয়েছেন। দলীয় মনোনয়ন চাচ্ছেন বিএনপিরও চারজন। এ ওয়ার্ডে নেই কোন স্বতন্ত্র প্রার্থী। সব মিলিয়ে ২৫ নম্বর ওয়ার্ডের সম্ভাব্য প্রার্থীর সংখ্যা দাঁড়িয়েছে নয় জনে। যার মধ্যে রয়েছেন আওয়ামীলীগ-বিএনপি সমান সমান অর্থাৎ চারজন করে এবং ইসলামী আন্দোলনের একজন।